## L’IVAM celebra la Gran Nit de Juliol amb entrada gratuïta i activitats fins a la mitjanit

*** L’artista valenciana Inma Femenía presentarà la seua intervenció específica *Aire Magenta* en la gran vidriera d’entrada al museu
* El DJ Sueezo, especialitzat en música urbana, oferirà una sessió amb vinils en viu a partir de les 21:00 hores**

L’Institut Valencià d’Art Modern (IVAM) celebra la Gran Nit de Juliol este dissabte 20 de juliol amb una nova edició del seu programa IVAMestiu en la qual oferix entrada gratuïta des de les 19:00 hores fins a mitjanit, que inclou intervencions artístiques, música en directe del DJ Sueezo i activitats per a tots els públics.

Com a part de les accions programades pel museu, que mantindrà obertes totes les seues galeries fins a la mitjanit, l’artista Inma Femenía (Pego, 1985) presentarà a les 20:00 la seua intervenció sobre la vidriera d’accés al museu. *Aire Magenta* és el títol d’esta instal·lació en la qual farà ús de la llum, l’espai i la matèria per a tenyir de magenta la vidriera del museu, que es reflectirà en les superfícies de l’arquitectura de l’interior i en els cossos dels visitants.

Després d’esta presentació d’Inma Femenía, a les 21:00 hores DJ Sueezo posarà música a la Gran Nit de Juliol amb una sessió dedicada al vinil, i d’esta manera  es rescata la forma més artesanal i analògica de mesclar i punxar en viu en el *hall* de l’IVAM. La seua col·lecció de disc abasta des d’àlbums clàssics de *jazz* i *funk* fins a *dubplates* propis i *tracks* inèdits, passant per un extens catàleg de música *house*, *tech-house, minimal* i *techno*.

**Inauguració de *Juguetoría***

Les activitats programades amb motiu de la Gran Nit de Juliol arrancaran a les 17:00 hores amb la inauguració d’una nova edició de *Juguetoría*, espai dirigit a xiquets i xiquetes de 0 a 3 anys. La instal·lació de joc lliure, de gran èxit entre les famílies, convertix el museu en un espai de joc i exploració a través de construccions que es transformen amb cada gest. *Juguetoría* és una iniciativa gratuïta i requerix inscripció prèvia a través de la web de l’IVAM.

**Visites a les exposicions fins a la mitjanit**

L’IVAM també se suma a les celebracions de la Gran Nit de Juliol i organitza visites comentades a les últimes exposicions inaugurades. A partir de les 18:00 hores, els visitants podran descobrir la mostra Terra dels amics, el primer projecte retrospectiu a Europa de l’artista multidisciplinària colombiana Carolina Caycedo. L’exposició reunix els treballs de l’artista sobre les comunitats que s’oposen a les grans infraestructures energètiques pels seus impactes socials i ambientals.

A continuació, serà el torn de visitar l’exposició *El poder amb què saltem juntes. Dones artistes a Espanya i Portugal entre la dictadura i la democràcia*. Soledad Sevilla, Esther Ferrer o Lola Bosshard compartixen espai amb creadores com Graça Morais, Gracinda Candeias o Paula Rego en una mostra que oferix així una mirada artística i social al treball de les creadores dels dos països en les dècades de 1960 i 1970.

Així mateix, l’equip de mediació de l’IVAM acostarà els treballs de les fotògrafes Francesca Woodman i Julia Margaret Cameron en l’exposició *Retrats per a somiar*, una mostra única composta per 140 fotografies d’època, realitzada en col·laboració amb la National Portrait Gallery de Londres.

Fecha: 16/07/2024